JERUUSALEMMA UUDISED
Siin Jeruusalemma Uudised ja Pekka Sartola. Tere õhtust!
Mõned tänased teemad -
Vägivaldsused taas tihenemas
UNESCO kirjutab ajalugu ümber
Leitud on uus COVID-i variant
Vägivald kasvab nii Iisraeli sees kui selle piiridel.
Armeeüksused elimineerisid kolm relvastatud palestiinlast,
kes olid teel ründama asundust Jenini lähedal.
Iisraeli armee, piiripolitsei
ja julgeolekuteenistuse Shin Bet ühisavalduse kohaselt
lahkus terroristide rakk Jenini põgenikelaagrist
ja armee pidas selle kinni Arrabeh' linna lähedal Jeninist lõuna pool.
Palestiina meedia avaldatud videosalvestustel
avasid Iisraeli sõdurid sõiduki pihta tule, tulistades mitu korda.
Iisraeli armee pressiesindaja teatel oli terroriraku juht tähtis agent,
kes oli osalenud mitmetes operatsioonides Iisraeli vägede vastu
ja Gaza sektorist pärit terroristlike elementide juhitud
sõjalise tegevuse edendamises.
Iisraeli sõdurid leidsid tema autost ründeautomaadi
ja armee pressiesindaja teatel oli mainitud terrorirühmitus teel
tulistama Iisraeli tsiviilelanikke Mevo Dotani asunduses Läänekaldal
ja nii olid väed kõrvaldanud reaalse ja vahetu ohu.
Intsident näitas taas, et pinged on kogu piirkonnas jätkuvalt kõrged,
sest alates aasta algusest on palestiinlaste terrorirünnakute seerias
Iisraelis ja Läänekaldal saanud surma 26 iisraellast
ja veel mitu raskelt vigastada, viimati laupäeva õhtul Tel Avivis.
Ajalehe The Times of Israel'i andmeil
on aasta algusest alates hukkunud Läänekaldal 167 palestiinlast,
enamik neist kokkupõrkeis julgeolekujõududega
või rünnakute käigus.
Kuid mõned olid ka tsiviilisikud ja teised surid ebaselgetel asjaoludel,
sealhulgas mitmes intsidendis Iisraeli asunikega.
Pinged kasvavad ka Liibanoni piiril,
kuna Hezbollah' provokatsioonid muutuvad üha jultunumaks.
Samas ütlevad elanikud põhjapiiril hajali asuvais alaviidi külades,
et olukord on vähemalt praegu suhteliselt rahulik.
Iisraeli armee on valmis kõikvõimalikeks stsenaariumideks,
sh sõjalisteks, ja teiste lähedalasuvate linnade elanikud
kardavad võimalikku sõda Iraani toetatud terrorirühmitusega.
Ka Iisraeli Põhja väejuhatus
ja Hezbollah' rakettide laskeulatusse jäävad juudi enamusega linnad
kuni Haifani Põhja-Iisraelis valmistuvad halvimaks.
Rahulik õhkkond riigi alaviitide enamusega Ghajari külas
katkes hetkeks möödunud kuul,
kui Hezbollah tulistas küla suunas tankitõrjeraketi,
mis tabas küla lõunaosas asuvat järsku nõlva ja aeda.
Iisraeli Kaitsevägi IDF vastas, tulistades mitu mürsku piirkonda,
kust rakett lähtus,
ilma et see oleks Liibanonis kahju või vigastusi põhjustanud.
Ghajari küla on viimastel kuudel olnud tähelepanu keskmes ka seetõttu,
et Hezbollah on nõudnud Iisraeli lahkumist külast,
mille põhjaosa asub Liibanoni territooriumil,
kuigi Liibanoni võimud piirkonda ei kontrolli.
Ghajar oli algselt osa Golani kõrgendiku piirkonnast,
mille Iisrael 1967. a sõja käigus Süürialt vallutas
ja mis 14 aastat hiljem ametlikult Iisraeliga ühendati.
2000. aastal, kui Iisrael pärast aastatepikkust sõjalist okupatsiooni
Lõuna-Liibanonist taandus, kehtestas ÜRO nn sinise joone,
mis jagas Ghajari kaheks ja andis põhjaosa Liibanoni kontrolli alla.
Iisrael võttis kogu küla kontrolli alla 2. Liibanoni sõja ajal 2006. a,
pärast seda, kui Hezbollah kasutas piirkonda rünnakute korraldamiseks.
Linn jäi rohkem kui 20 aastaks suletud sõjaliseks tsooniks,
kuid kuni ÜRO Julgeolekunõukogu asja lahendava otsuseni
pole Iisrael säilitanud alaliselt sõjaväe kohalolekut küla põhjaosas,
mis on tehniliselt Liibanoni territoorium.
Süüria riigimeedia teatel hukkus esmaspäeva varahommikul
Damaskuse lähistel Iisraeli väidetavais õhurünnakuis
neli Süüria sõdurit ja neli teist sai haavata.
Süüria sõjaväeallika teatel tehti rünnakud Golani kõrgendike suunast
ja löögid olevat tekitanud ka materiaalset kahju.
Süüria uudistesaidi Capital Voice sõnul olid löögid suunatud
kahele objektile Damaskusest põhja pool
ja tabasid Iraani toetatud võitlejate kasutatud Süüria armee ladusid.
Samal ajal tulistati maalt õhku ka üks rakett,
mis maandus Golani kõrgendike piiril asuva Süüria linna Dourini lähedal.
Esmaspäevahommikused rünnakud
olid esimesed väidetavad Iisraeli rünnakud Süürias alates juuli lõpust,
kui Süüria Välisministeerium süüdistas Iisraeli
oma sisejulgeolekujõudude ründamises Quneitra kubermangus
Golani kõrgendike piirimail.
Süüria välisministeeriumi teatel tekitas rünnak üksnes materiaalset kahju.
Umbes kaks nädalat enne neid rünnakuid
hävitas Iisraeli armee Süüria õhutõrjepatarei pärast seda,
kui Lõuna-Iisraeli kohal oli hävitatud Süüria õhutõrjerakett.
Iisraelis tõlgendatakse neid Liibanoni Hezbollah' ja Süüria provokatsioone
Iraani ajendatutena, sest riigi revolutsioonikaart
omab mõlema riigi üle tugevat sõjalist ja majanduslikku haaret.
ÜRO haridus-, teadus- ja kultuuriorganisatsioon UNESCO
on nimetanud piibelliku Jeeriko Palestiina kultuuripärandiks,
kirjutades taas kord ümber teadaolevat ajalugu.
Kõnealuse organisatsiooni maailmapärandi komitee
teatas Jeeriko kandmisest oma nimistusse,
kuna Iisrael ohustab selle julgeolekut, viidates asjaolule,
et Piiblis mainitav linn asub Palestiina riigis.
Komitee hääletab selle üle septembris Saudi Araabias toimuval istungil.
Palestiina omavalitsuse PO taotluse järgi
räägib Jeeriko pikk ja mitmekesine ajalugu vaieldamatult
10 000-aastasest tsivilisatsioonist
ning tunnistab mõnest inimajaloo olulisimast kultuuriverstapostist.
Jeeriko on ka üks vanimaid linnu Maal ja inimkonna ajaloos võrreldamatu.
Jeeriko on unikaalne näide hästi dokumenteeritud asulatest
tsivilisatsiooni erinevais arenguetappides.
Jordani orus asuv Jeeriko
on maailma vanim pidevalt asustatud linn,
mille asustuse märgid pärinevad 9000. aastast e.m.a.
Piibel mainib Jeerikot korduvalt, eelkõige esimese linnana,
mille Joosua tollasel Kaananimaal vallutas.
Lisaks selle rollile Piiblis Joosua ajal ja prohvet Elisa kodukohana,
asus siin ka kaks iidset sünagoogi,
mis tunnistavad juutide ajaloolisest kohalolust Jeerikos
tuhandete aastate eest.
Jeeriko asub Jeruusalemmast ca neljakümne kilomeetri kaugusel
ja on Jordani oru suurim linn,
mis Oslo lepinguis on määratud A-tsooniks
ja kus elavad peamiselt araablased. Seetõttu on see ka PO kontrolli all,
nii et juutidel pole lubatud Jeerikosse siseneda.
UNESCO veebilehel
viidatakse Jeeriko kirjelduses Piiblis kirjeldatule vaid möödaminnes.
UNESCO kirjeldus tõrjub seega Piibli teavet,
kuna ei kasutata kunagi sõnu "juut" või "Iisrael",
kuigi "Palestiina" esineb vähemalt kümme korda.
Vaatamata sellele,
et iseseisvat Palestiina-nimelist riiki pole kunagi eksisteerinud,
on UNESCO nimetanud kogu piirkonna Palestiinaks,
määrates samal ajal veel kolm iidset Iisraeli paika
oma maailmapärandi nimistusse, mis asuvat aga Palestiinas.
Nende hulgas on Sünnikirik Petlemmas, Battiri iidsed terrassid,
Hebroni vanalinn, sh Patriarhide haud. Ka Jeruusalemma vanalinna
on UNESCO määranud Palestiina kultuuripärandi hulka.
PO on palunud UNESCO maailmapärandi komiteel tunnustada
mitmeid teisigi objekte, sh Samaariat,
Piiblist tuntud Gerizimi mäge, Sekemit, Joosepi matmispaika
ja Qumrani koopaid, kust leiti Surnumere kirjarullid.
Iisraeli välisminister Eli Cohen kohtus mullu juunis Pariisis
UNESCO peadirektori Audrey Azoulayga,
kes on Maroko juudi päritolu.
Vestluste käigus palus Cohen Azoulay'l Iisraeliga koostööd teha,
et kaitsta iidseid juudi piibellikke paiku Läänekaldal
Palestiina pärandivimma eest.
Uus COVID-i variant nimega Eris nakatab nüüd iisraellasi.
Tüve on leitud juba 36 riigist,
kuigi selle nädala alguseks oli nakatunud vaid 18 iisraellast.
Uue COVID-variandi ametlik koodnimetus on EG.5.1
ja see levib tervishoiuekspertide sõnul juba üle maailma.
Tüvi on levinud Ühendkuningriigis,
samal ajal kui COVID-19 haiglaravi juhtumite arv jätkab kasvamist,
teatasid Briti tervishoiuametnikud.
Sotsiaalmeedias on viroloogid andnud variandile hüüdnimeks Eris.
Suurbritannia tervisekaitseameti andmeil
alustati EG.5.1 variandi seiret ametlikult juuli alguses,
kuna selle mutatsiooni kohta kõlas üha rohkem rahvusvahelisi teateid,
eelkõige Aasiast, kuigi variant avastati esmakordselt juba märtsis.
Juuli alguses moodustasid Eris-nakkused
vaid umbes 10 % kõigist nakkustest, kuid veidi rohkem kui nädal hiljem
oli Erise nakkuste osakaal tõusnud peaaegu 15%ni
kõigist COVID-i juhtudest.
Sellised olid tänased uudised!
Paluge rahu Jeruusalemmale, Iisraelile ja kogu Lähis-Idale,
Jääge kanalile ja kohtume nädala pärast!
Tõlge: Monika Jaaguri
Kui soovite saadet toetada,
võite helistada TV7 Eesti annetustelefonil 900 1770.
Kõne hind on 10 euri.
Võid teha ka ülekande ekraanilolevale või TV7 Eesti pangaarvele.
Lisa kindlasti makse saaja nimi ja viitenumber.
Jumal õnnistab neid, kes õnnistvad Iisraeli. Aitäh!
Lisainfo: www.tv7.ee